title: Deċiżjoni tal-Kunsill (PESK) 2017/1424 tal-4 ta' Awwissu 2017 b'appoġġ għall-attivitajiet tal-OSKE biex jitnaqqas ir-riskju tat-traffikar illeċitu u l-akkumulazzjoni eċċessiva ta' armi ħfief u ta' kalibru żgħir u munizzjon konvenzjonali fl-Eks-Repubblika Jugoslava tal-Maċedonja u l-Georgia

text:
               5.8.2017

               MT

               Il-Ġurnal Uffiċjali tal-Unjoni Ewropea

               L 204/82

         DEĊIŻJONI TAL-KUNSILL (PESK) 2017/1424
   tal-4 ta' Awwissu 2017
   b'appoġġ għall-attivitajiet tal-OSKE biex jitnaqqas ir-riskju tat-traffikar illeċitu u l-akkumulazzjoni eċċessiva ta' armi ħfief u ta' kalibru żgħir u munizzjon konvenzjonali fl-Eks-Repubblika Jugoslava tal-Maċedonja u l-Georgia
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
   Billi:

               (1)

               Fil-15 u s-16 ta' Diċembru 2005, il-Kunsill Ewropew adotta l-Istrateġija tal-UE għall-ġlieda kontra l-akkumulazzjoni u t-traffikar illeċiti ta' armi ħfief u ta' kalibru żgħir (“SALW”) u l-munizzjon tagħhom (“Strateġija SALW tal-UE”). L-Istrateġija SALW tal-UE enfasizzat li sabiex ikun minimizzat ir-riskju kkawżat mill-kummerċ illeċitu fi u l-akkumulazzjoni eċċessiva ta' SALW, jenħtieġ li tingħata attenzjoni partikolari lill-akkumulazzjoni enormi ta' SALW maħżuna f'xi partijiet tax-Xlokk u tal-Lvant tal-Ewropa, u l-modi ta' kif dawn jixxerdu f'żoni ta' konflitt.

               (2)

               L-Istrateġija SALW tal-UE tidentifika fost l-objettivi tagħha t-trawwim ta' multilateraliżmu effettiv sabiex jissawru mekkaniżmi, kemm internazzjonali, reġjonali jew fl-Unjoni u l-Istati Membri tagħha, kontra l-forniment u t-tixrid destabbilizzanti ta' SALW u l-munizzjon tagħhom. Fil-Pjan ta' Azzjoni tagħha, l-Istrateġija SALW tal-UE tirreferi b'mod partikolari għall-Organizzazzjoni għas-Sigurtà u l-Kooperazzjoni fl-Ewropa (OSKE) bħala waħda mill-organizzazzjonijiet reġjonali li jenħtieġ li tiġi żviluppata l-kooperazzjoni magħha.

               (3)

               L-Istrateġija SALW tal-UE fiha dispożizzjonijiet speċifiċi dwar l-appoġġ li għandu jingħata lill-azzjoni tal-OSKE fil-ġlieda kontra l-kummerċ illeċitu ta' SALW u l-munizzjon tagħhom u fil-qerda tal-ħażniet żejda tal-Istati parteċipanti tal-OSKE. B'mod partikolari, l-Unjoni qed tipparteċipa fl-isforzi biex jitnaqqsu l-ħażniet żejda ta' SALW u munizzjon konvenzjonali li fadal mill-Gwerra l-Bierda fil-Lvant tal-Ewropa permezz tal-kooperazzjoni mal-OSKE li ntalbet għall-għajnuna tagħha mill-Istati parteċipanti konċernati.

               (4)

               Fl-2000, l-Istati parteċipanti tal-OSKE adottaw id-Dokument tal-OSKE dwar SALW li permezz tiegħu huma ntrabtu li jikkumbattu t-traffikar illeċitu ta' SALW fl-aspetti kollha tiegħu. Dak id-Dokument jenfasizza wkoll l-effetti destabbilizzanti li l-akkumulazzjoni eċċessiva ta' SALW u l-ġestjoni u s-sigurtà mhux adegwati tal-ħażniet jista' jkollhom fuq is-sigurtà nazzjonali, reġjonali u internazzjonali.

               (5)

               Barra minn hekk, fl-2003 l-Istati parteċipanti tal-OSKE adottaw id-dokument tal-OSKE dwar il-Ħażniet ta' Munizzjon Konvenzjonali (SCA) u b'hekk irrikonoxxew ir-riskji għas-sigurtà u għas-sikurezza kkawżati mill-akkumulazzjoni eċċessiva ta' munizzjon konvenzjonali. Sabiex jiġu indirizzati dawn ir-riskji, huma ddeċidew li jistabbilixxu proċedura prattika għall-għoti ta' għajnuna għall-qerda ta' ħażniet żejda ta' munizzjon konvenzjonali u/jew it-titjib tal-prattiki tal-ġestjoni u s-sigurtà tal-ħażniet.

               (6)

               Id-Dokumenti tal-OSKE dwar SALW u SCA jidentifikaw il-qerda bħala l-metodu ppreferit għar-rimi ta' SALW u munizzjon konvenzjonali żejda;

               (7)

               Fl-2016, l-Eks-Repubblika Jugoslava tal-Maċedonja u l-Georgia indirizzaw lill-Istati parteċipanti tal-OSKE fil-Forum għall-Kooperazzjoni fis-Sigurtà tal-OSKE b'talba għall-għajnuna fil-qafas tad-Dokumenti tal-OSKE dwar SALW u SCA għat-titjib tas-sigurtà ta' SALW u l-qerda ta' munizzjon konvenzjonali.

               (8)

               L-Unjoni preċedentement kienet appoġġat l-attivitajiet tal-OSKE permezz tad-Deċiżjoni tal-Kunsill 2012/662/PESK (1). Id-Deċiżjoni, li l-implimentazzjoni tagħha ntemmet fl-2015, iffinanzjat attivitajiet bħall-qerda ta' SALW żejda, it-titjib tas-sigurtà u l-ġestjoni tal-ħażniet tal-armi, l-iżvilupp ta' għodod xierqa għaż-żamma ta' reġistri tal-armi, u t-tisħiħ tal-kontrolli fuq it-trasferimenti ta' armi konvenzjonali.

               (9)

               Fid-19 ta' Diċembru 2016 il-Kunsill adotta d-Deċiżjoni (PESK) 2016/2356 (2). Il-fażi l-ġdida tal-proġett taċ-Ċentru tax-Xlokk u tal-Lvant tal-Ewropa għall-Kontroll tal-Armi Ħfief u ta' Kalibru Żgħir (“SEESAC”) ser tibni fuq il-kisbiet fil-qafas tad-Deċiżjoni tal-Kunsill 2013/730/PESK (3) filwaqt li żżomm l-approċċ olistiku għall-indirizzar tat-theddida li SALW joħolqu fir-reġjun. B'mod partikolari, il-proġett ser jaħdem biex ikun hemm koordinazzjoni mal-inizjattivi fl-Eks-Repubblika Jugoslava tal-Maċedonja li jipprovaw iżidu l-kapaċitajiet tal-pulizija fil-ġestjoni tal-ħażniet,

         ADOTTA DIN ID-DEĊIŻJONI:
   Artikolu 1
   1.   Għall-fini tal-promozzjoni tal-paċi u s-sigurtà, u tal-multilateraliżmu effettiv fil-livelli globali u reġjonali, l-Unjoni għandha taħdem għall-objettivi li ġejjin:

               —

               it-tisħiħ tal-paċi u s-sigurtà fil-viċinat tal-Unjoni, billi tnaqqas it-theddida li t-traffikar illeċitu u l-akkumulazzjoni eċċessiva ta' SALW u munizzjon konvenzjonali joħolqu fir-reġjun tal-OSKE;

               —

               l-appoġġ għal multilateraliżmu effettiv fil-livell reġjonali billi tappoġġa l-azzjoni tal-OSKE għall-prevenzjoni tat-traffikar illeċitu u l-akkumulazzjoni eċċessiva ta' SALW u munizzjon konvenzjonali.

         2.   Sabiex jinkiseb l-objettiv imsemmi fil-paragrafu 1, l-Unjoni għandha tieħu l-miżuri li ġejjin:

               —

               tnaqqis tar-riskju tal-proliferazzjoni illeċita ta' SALW fl-Eks-Repubblika Jugoslava tal-Maċedonja;

               —

               rimi ta' munizzjon żejjed fil-Georgia.

         Deskrizzjoni ddettaljata tal-proġetti msemmijin f'dan il-paragrafu tidher fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (“RGħ”) għandu jkun responsabbli għall-implimentazzjoni ta' din id-Deċiżjoni.
   2.   L-implimentazzjoni teknika tal-proġetti msemmijin fl-Artikolu 1(2) għandha titwettaq mis-Segretarjat tal-OSKE.
   3.   Is-Segretarjat tal-OSKE għandu jwettaq il-kompitu tiegħu taħt ir-responsabbiltà tar-RGħ. Għal dan il-għan, ir-RGħ għandu jidħol fl-arranġamenti meħtieġa mas-Segretarjat tal-OSKE.
   Artikolu 3
   1.   L-ammont ta' referenza finanzjarja għall-implimentazzjoni tal-proġett imsemmija fl-Artikolu 1(2) għandu jkun ta' EUR 1 353 878,52.
   2.   In-nefqa ffinanzjata mill-ammont stipulat fil-paragrafu 1 għandha tkun amministrata f'konformità mal-proċeduri u r-regoli applikabbli għall-baġit ġenerali tal-Unjoni.
   3.   Il-Kummissjoni għandha tissorvelja l-amministrazzjoni xierqa tan-nefqa msemmija fil-paragrafu 1. Għal dan il-għan, hija għandha tikkonkludi ftehim ta' finanzjament mas-Segretarjat tal-OSKE. Il-ftehim ta' finanzjament għandu jistipula li s-Segretarjat tal-OSKE jrid jiżgura l-viżibbiltà tal-kontribuzzjoni tal-Unjoni, adatta għad-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim ta' finanzjament.
   Artikolu 4
   Ir-RGħ għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari mħejjija mis-Segretarjat tal-OSKE. Dawn ir-rapporti għandhom jiffurmaw il-bażi għall-evalwazzjoni mwettqa mill-Kunsill. Il-Kummissjoni għandha tirrapporta dwar l-aspetti finanzjarji tal-implimentazzjoni tal-proġetti msemmija fl-Artikolu 1(2).
   Artikolu 5
   1.   Din id-Deċiżjoni għandha tidħol fis-seħħ fid-data tal-adozzjoni tagħha.
   2.   Din id-Deċiżjoni għandha tiskadi 36 xahar wara d-data tal-konklużjoni tal-ftehim ta' finanzjament imsemmi fl-Artikolu 3(3). Madankollu, din id-Deċiżjoni għandha tiskadi sitt xhur wara d-data tad-dħul fis-seħħ tagħha jekk dak il-ftehim ta' finanzjament ma jkunx ġie konkluż sa dak iż-żmien.

      Magħmul fi Brussell, l-4 ta' Awwissu 2017.

            Għall-Kunsill

            Il-President

         M. MAASIKAS

      (1)  Deċiżjoni tal-Kunsill 2012/662/PESK tal-25 ta' Ottubru 2012 b'appoġġ għall-attivitajiet biex jitnaqqas ir-riskju tal-kummerċ illeċitu fi, u l-akkumulazzjoni eċċessiva ta' Armi Ħfief u ta' Kalibru Żgħir fir-reġjun kopert mill-Organizzazzjoni għas-Sigurtà u l-Kooperazzjoni fl-Ewropa (OSKE) (ĠU L 297, 26.10.2012, p. 29).

      (2)  Deċiżjoni tal-Kunsill (PESK) 2016/2356 tad-19 ta' Diċembru 2016 b'appoġġ għall-attivitajiet tas-SEESAC rigward id-diżarm u l-kontroll tal-armi fix-Xlokk tal-Ewropa fil-qafas tal-Istrateġija tal-UE għall-ġlieda kontra l-akkumulazzjoni u t-traffikar illeċiti ta' SALW u l-munizzjon tagħhom (ĠU L 348, 21.12.2016, p. 60).

      (3)  Deċiżjoni tal-Kunsill 2013/730/PESK tad-9 ta' Diċembru 2013 b'appoġġ għall-attivitajiet ta' SEESAC ta' diżarm u ta' kontroll ta' armi fix-Xlokk tal-Ewropa fil-qafas tal-Istrateġija tal-UE għall-Ġlieda kontra l-Akkumulazzjoni u t-Traffikar Illeċiti ta' SALW u l-Munizzjon tagħhom (ĠU L 332, 11.12.2013, p. 19).

      ANNESS
      1.   Sfond
      Fl-2016, żewġ Stati parteċipanti tal-OSKE — l-Eks-Repubblika Jugoslava tal-Maċedonja u l-Georgia — talbu appoġġ għal attivitajiet marbutin maż-żieda ta' sigurtà għall-armi ħfief u ta' kalibru żgħir (SALW) u r-rimi ta' munizzjon konvenzjonali żejjed.
      Fl-2016, l-Eks-Repubblika Jugoslava tal-Maċedonja ddikjarat li kienet teħtieġ għajnuna biex tiżdied is-sigurtà fiżika u dik tal-IT ta' kmamar ta' ħżin ta' SALW u munizzjon fi 15-il għassa tal-pulizija fil-fruntiera (“border police stations” — BPS) u f'ċentru reġjonali wieħed għall-affarijiet tal-fruntieri (“regional centre for border affairs” — RCBA). Barra minn hekk, it-talba identifikat il-ħtieġa li tiżdied il-kapaċità tal-Ministeru għall-Affarijiet Interni (MoIA) billi jittejbu l-proċeduri ta' ġestjoni tal-ħażniet ta' armi tas-servizz. Il-Missjoni tal-OSKE fi Skopje (OMSk) tat appoġġ kontinwu lill-MoIA fil-qasam tas-sigurtà billi ffaċilitat eżerċizzji konġunti transkonfinali u organizzat taħriġ dwar il-ġlieda kontra l-kriminalità organizzata, l-osservazzjoni tal-fruntieri ħodor, it-twettiq ta' rikonoxximent tal-wiċċ, u t-tfassil ta' profili. Filwaqt li bena fuq il-kooperazzjoni eżistenti, il-MoIA identifika l-OMSk bħala sieħeb għall-implimentazzjoni ta' aġġornamenti tas-sigurtà u l-bini tal-kapaċitajiet.
      Wara l-Gwerra l-Bierda, il-Ministeru għad-Difiża tal-Georgia kien fadallu ħażniet sostanzjali ta' munizzjon konvenzjonali tal-era Sovjetika. Xi wħud minn dawn il-ħażniet tnaqqsu bħala parti minn sforzi nazzjonali, kif ukoll proġetti ta' għajnuna internazzjonali u bilaterali. Għaldaqstant, mill-2005 sal-2013 tlestew tliet proġetti għar-rimi ta' rokits iggwidati u mhux iggwidati bl-appoġġ tal-Aġenzija ta' Manutenzjoni u Provvista tan-NATO u d-Dipartiment tal-Istat tal-Istati Uniti. Fl-2007, l-2011 u l-2012, l-OSKE u l-Programm ta' Żvilupp tan-Nazzjonijiet Uniti (UNDP) appoġġaw ukoll proġetti għall-użu, l-ipproċessar u r-rimi tal-ammonti żejda li kien fadal ta' rokits iggwidati u mhux iggwidati tal-inġenji tal-ajru u l-komponenti perikolużi tagħhom. Barra minn hekk, l-OSKE tat għajnuna għar-rimi ta' munizzjonijiet dispersivi, bombi u balal ta' artillerija mill-2012 sal-2016.
      Fl-2016, il-Georgia ppreżentat talba ġdida għal għajnuna lill-Forum għall-Kooperazzjoni fis-Sigurtà (FSC) tal-OSKE għar-rimi ta' 461 tunnellatta ta' munizzjon konvenzjonali żejjed, li jinkludi 121 tunnellata ta' balal ta' artillerija u 340 tunnellata ta' bombi. Għalkemm l-OSKE bħalissa ma għandhiex preżenza fuq il-post fil-Georgia, l-Organizzazzjoni għandha rekord ta' suċċess fl-implimentazzjoni ta' proġetti ta' rimi ta' munizzjon fil-pajjiż. L-OSKE u l-Georgia ħolqu qafas għall-kooperazzjoni bl-iżvilupp ta' programm bl-isem “Programme for Demilitarisation Works of Outdated, Written off and Obsolete Ammunition Existing at the Military Bases in Georgia”. F'April 2014, is-Segretarjat tal-OSKE u l-Georgia ffirmaw Memorandum ta' Qbil (MtQ), li jirregola dettalji addizzjonali dwar l-implimentazzjoni tal-Programm.
      Bħala tkomplija tal-implimentazzjoni b'suċċess tad-Deċiżjoni 2012/662/PESK, il-proġetti attwali jikkonċentraw fuq it-tisħiħ ulterjuri tal-kontroll nazzjonali fuq SALW u munizzjon u l-għajnuna lill-Eks-Repubblika Jugoslava tal-Maċedonja u l-Georgia biex dawn iħarsu l-impenji internazzjonali tagħhom f'dan il-qasam.
      2.   Objettiv ġenerali
      Biex tissaħħaħ is-sigurtà fir-reġjuni tax-Xlokk tal-Ewropa u l-Kawkasu tan-Nofsinhar billi titnaqqas it-theddida mill-proliferazzjoni mhux kontrollata ta' SALW u munizzjon konvenzjonali.
      3.   Deskrizzjoni tal-proġetti
      Il-proġetti jibnu fuq l-attivitajiet tal-OSKE fl-imgħoddi u fuq dawk li għaddejjin bħalissa biex inaqqsu l-ħażniet żejda, itejbu s-sigurtà, u jipprevjenu s-serq ta' SALW u munizzjon, u b'hekk jagħtu kontribut għall-isforzi kontra t-terroriżmu billi jagħmlu possibbli li l-Istati parteċipanti tal-OSKE jindirizzaw wieħed mis-sorsi ta' provvista lin-netwerks terroristiċi.
      3.1   Proġett 1: Tnaqqis tar-riskju ta' proliferazzjoni illeċita ta' SALW fl-Eks-Repubblika Jugoslava tal-Maċedonja
      3.1.1   Objettiv
      Li tiżdied il-kapaċità tal-MoIA tal-Eks-Repubblika Jugoslava tal-Maċedonja biex iżomm sikuri l-ħażniet ta' SALW u munizzjon biex b'hekk jitnaqqas ir-riskju tal-proliferazzjoni illeċita tagħhom, inkluż għal skopijiet terroristiċi.
      3.1.2   Deskrizzjoni
      Fit-talba għall-għajnuna lill-OSKE, l-MoIA identifika l-vulnerabbiltà tal-kmamar ta' ħżin ta' SALW u munizzjon fi 15-il għassa tal-pulizija fil-fruntiera u f'ċentru reġjonali wieħed għall-affarijiet tal-fruntieri. L-attakk kontra l-għassa tal-pulizija fil-fruntiera qrib Gosince f'April 2015, li rriżulta fis-serq ta' armi u munizzjon, wassal għal eżami komprensiv tas-sigurtà fil-kmamar ta' ħżin ta' SALW fl-għases tal-pulizija fil-fruntiera. Bi tweġiba għat-talba għall-għajnuna, il-Missjoni tal-OSKE fi Skopje wettqet valutazzjoni tal-ħtiġijiet, li kienet tinkludi żjarat fil-15-il għassa tal-pulizija fil-fruntiera kollha u fiċ-ċentru reġjonali għall-affarijiet tal-fruntieri. L-OSKE identifikat għadd ta' sfidi marbutin mas-sigurtà ta' SALW f'dawn l-għases, fosthom il-ħtieġa li tittejjeb is-sigurtà fiżika tal-kmamar ta' ħżin eżistenti, li jissaħħu l-proċeduri ta' żamma ta' reġistri, li tiżdied il-kapaċità tal-persunal għall-ġestjoni ta' SALW tas-servizz u kkonfiskati, u li tiżdied il-ħila tal-MoIA li jipprevjeni l-proliferazzjoni ta' SALW mill-ħażniet tiegħu.
      3.1.3   Riżultati mistennija
      B'din l-attività l-Missjoni tal-OSKE fi Skopje (OMSk) qed tkompli bl-isforzi tagħha biex tibni l-kapaċitajiet tal-Ministeru għall-Affarijiet Interni fl-oqsma tal-ġlieda kontra l-kriminalità organizzata u t-terroriżmu. Dan il-proġett ser jikkontribwixxi għall-kisba tar-riżultati speċifiċi li ġejjin:

                  Riżultat 1: Aktar sigurtà fiżika u tal-IT għall-ħażniet ta' SALW u munizzjon fi 15-il għassa tal-pulizija fil-fruntiera u ċentru reġjonali wieħed għall-affarijiet tal-fruntieri
                  Indikaturi:

                              —

                              15-il għassa tal-pulizija fil-fruntiera u ċentru reġjonali wieħed għall-affarijiet tal-fruntieri jkollhom kmamar ta' ħżin ta' SALW b'aktar sigurtà fiżika u protezzjoni tal-IT.

                  Riżultat 2: Kapaċità miżjuda tal-MoIA biex jimplimenta l-ġestjoni ta' ħażniet ta' SALW.
                  Indikaturi:

                              —

                              Proċeduri Operattivi Standard Żviluppati (SOPs) għall-ġestjoni ta' armi tas-servizz;

                              —

                              Ġie organizzat kors wieħed għat-taħriġ ta' min iħarreġ;

                              —

                              Ipprovduti 16-il kors ta' taħriġ fuq il-post fi 15-il BPS u BCBA wieħed.

            3.1.4   Tim għall-Implimentazzjoni tal-Proġett
      It-tim għall-implimentazzjoni tal-proġett (PIT) ser ikun jikkonsisti minn Koordinatur tal-Proġett tal-Infurzar tal-Liġi (LEPC) kif ukoll assistent tal-proġett. Il-PIT ser ikun responsabbli għall-ġestjoni taċ-ċiklu kollu tal-proġett, inkluż l-istabbiliment tal-oqfsa legali, ta' ġestjoni, ta' monitoraġġ u ta' verifika, għall-kisba effettiva tar-riżultati u r-rappurtar.tal-proġett.
      3.1.5   Attivitajiet
      3.1.5.1   Dokumentazzjoni ta' offerti
      Id-dokumentazzjoni għall-offerta pubblika għal titjib fis-sigurtà ta' 15-il BPS u RCBA wieħed ser tkun ibbażata fuq l-ispeċifikazzjonijiet tad-disinn tal-kostruzzjoni, kif mogħtija fir-regolamenti nazzjonali u l-aħjar prattiki tal-OSKE għall-ħażniet ta' SALW u ta' munizzjon konvenzjonali. L-OMSk ser takkwista s-servizzi ta' kumpannija biex tiżviluppa l-ispeċifikazzjonijiet tad-disinn tal-kostruzzjoni. Il-fornitur magħżul ser jelabora u jagħti lill-OMSk u lill-MoIA d-dokumentazzjoni rilevanti kollha tad-disinn tal-kostruzzjoni, waqt li jiżgura li din tkun ikkoordinata u approvata mill-awtoritajiet regolatorji nazzjonali kollha u konformi mar-regoli u l-proċeduri tal-OSKE.
      3.1.5.2   Titjib fis-sigurtà
      L-OMSk ser tiżviluppa d-dokumentazzjoni meħtieġa għal offerti kompetittivi miftuħa u tmexxi t-talba għall-offerti għax-xogħlijiet ta' kostruzzjoni u l-forniment ta' tagħmir tas-sigurtà tal-IT f'konformità mar-regoli u r-regolamenti tal-OSKE. Il-kuntrattur magħżul ser jimplimenta l-miżuri ta' sigurtà f'konformità mad-disinn tal-kostruzzjoni approvat. Il-PIT ser jorganizza l-monitoraġġ u s-superviżjoni teknika tal-implimentazzjoni tal-miżuri ta' sigurtà u l-verifika tal-konformità tagħhom mar-rekwiżiti tekniċi rilevanti.
      3.1.5.3   L-iżvilupp tal-SOPs fil-ġestjoni ta' armi u munizzjoni tas-servizz
      Il-PIT ser jistabbilixxi grupp ta' ħidma magħmul minn rappreżentanti tal-OSKE u d-dipartimenti rilevanti fi ħdan il-MoIA, inklużi l-Punt Fokali SALW, Unità għall-Esplojtazzjoni, Kriptoloġija u CCTV, Dipartiment tal-Ġestjoni tal-Kostruzzjoni, Dipartiment Legali, Settur għall-Affarijiet tal-Fruntiera u l-Migrazzjoni, u l-Uffiċċju għas-Sigurtà Pubblika. Il-grupp ta' ħidma ser ikollu erba' laqgħat għall-iżvilupp tal-SOPs u ser ikunu appoġġat minn espert nazzjonali u ieħor internazzjonali. L-SOPs ser jipprovdu pariri u gwida lill-persunal tal-MoIA dwar kif għandhom jużaw l-għodod tekniċi u tal-IT ġodda b'mod standardizzat.
      3.1.5.4   Taħriġ
      Il-PIT ser jiġġestixxi l-iżvilupp ta' manwal tat-taħriġ dwar l-SOPs il-ġodda, inkluż ir-reklutaġġ ta' espert għall-iżvilupp, l-istampar u t-tqassim tiegħu lil persunal rilevanti tal-MoIA, kif ukoll it-traduzzjoni għall-Ingliż. Kopji bl-Ingliż ser jitqassmu lil Operazzjonijiet fuq il-Post oħra tal-OSKE kif ukoll lis-Segretarjat tal-OSKE sabiex jiġu pprovduti viżibbiltà u materjal għal referenza futura.
      Il-PIT ser jorganizza l-kors għat-taħriġ ta' min iħarreġ għal 30 rappreżentant nominat minn erba' Ċentri Reġjonali għall-Affarijiet tal-Fruntiera u tmien Setturi għall-Affarijiet Interni, bil-għan li jiżdied l-għarfien tagħhom tal-użu tas-sistemi l-ġodda għas-sigurtà u l-IT fil-kmamar għall-ħażna rinnovati. Sussegwentement, dawk li jtemmu l-kors ser jagħtu taħriġ fil-pajjiż kollu fiċ-ċentri reġjonali u s-setturi rispettivi tagħhom, biex b'hekk tiġi żgurata sostenibbiltà tal-attività.
      3.1.5.5   Viżibbiltà tal-Unjoni
      L-għan tal-attivitajiet ta' viżibbiltà ser ikun li jippubbliċizzaw l-appoġġ tal-Unjoni billi jitnaqqsu tar-riskji tal-proliferazzjoni ta' armi u munizzjon permezz tal-attivitajiet implimentati mill-OSKE. L-avvenimenti ta' viżibbiltà ser jiffokaw fuq is-sensibilizzazzjoni fost udjenzi magħżula kif ukoll fost il-pubbliku ġenerali dwar l-implimentazzjoni ta' attivitajiet speċifiċi fi ħdan il-proġett, l-impatt tagħhom fuq it-tnaqqis tat-theddida minn proliferazzjoni mhux ikkontrollata, u l-istabbiltà ġenerali tar-reġjun. L-attivitajiet ta' viżibbiltà ser isegwu pjan għall-viżibbiltà tal-proġett. Huwa previst li jiġu żviluppati diversi tipi ta' materjali ta' viżibbiltà sabiex ir-riżultati tal-proġett jiġu ppreżentati lill-udjenza fil-mira. Huma ser jinkludu roll-ups, strixxuni, fuljetti, materjal fotografiku, videos kif ukoll il-promozzjoni tar-riżultati fl-avvenimenti ta' viżibbiltà.
      3.2   Proġett 2: Rimi ta' munizzjon żejjed fil-Georgia
      3.2.1   Objettiv
      L-appoġġ għall-proċess ta' titjib tal-ġestjoni tal-ħażniet tal-munizzjon fil-Georgia permezz tar-rimi ta' 461 tunnellata ta' munizzjon żejjed.
      3.2.2   Deskrizzjoni
      Fl-2016, il-Georgia talbet assistenza għar-rimi ta' 461 tunnellata ta' ħażniet żejda ta' munizzjon konvenzjonali f'konformità mal-“Programme for Demilitarisation Works of Outdated, Written off and Obsolete Ammunitions Existing at the Military Bases in Georgia” (“il-Programm”). Bħala segwitu għall-proġetti tal-OSKE implimentati fl-2007, 2011–2012, u 2014–2016, is-Segretarjat tal-OSKE ser jappoġġa lill-Georgia fl-isforzi tagħha biex iżżid il-kapaċità tagħha għall-ġestjoni ta' ħażniet ta' munizzjon.
      3.2.3   Riżultati mistennija
      Riżultat 1: Tnaqqis ta' ħażniet żejda disponibbli ta' munizzjon konvenzjonali b'mod sikur u mhux dannuż għall-ambjent.
      Indikaturi:

                  —

                  Rimi ta' 461 tunnellata ta' munizzjon żejjed.

                  —

                  Iffirmar tal-ftehim ta' sħubija għall-implimentazzjoni.

                  —

                  Reklutaġġ tal-persunal tal-proġett.

                  —

                  Żvilupp tal-Programm ta' Assigurazzjoni tal-Kwalità.

                  —

                  Rapporti ta' progress trimestrali.

                  —

                  Rapporti ambjentali trimestrali.

            3.2.4   Tim għall-Implimentazzjoni tal-Proġett
      It-tim għall-implimentazzjoni tal-proġett (PIT) ser jikkonsisti minn amministratur tal-proġett, assistent għall-proġett, konsulent lokali wieħed u żewġ konsulenti internazzjonali. L-amministratur tal-proġett ser ikun uffiċjal tal-OSKE taħt pożizzjoni eżistenti b'kuntratt. L-assistent għall-proġett, il-konsulent lokali u dawk internazzjonali ser jingħataw kuntratt f'konformità mar-regoli u r-regolamenti eżistenti tal-OSKE. Il-PIT ser ikun responsabbli għall-istabbiliment ta' oqfsa legali, ta' ġestjoni, monitoraġġ u verifika għall-kisba effettiva tar-riżultati tal-proġett u l-eżekuzzjoni ta' Programm ta' Assigurazzjoni tal-Kwalità (QAP).
      3.2.5   Sieħeb tal-Implimentazzjoni
      Il-Georgia fdat l-implimentazzjoni tal-attivitajiet taħt il-Programm lic-Ċentru Xjentifiku-Tekniku Militari tal-Istat (“DELTA”). Fil-Georgia, DELTA għandu drittijiet esklużivi għad-demilitarizzazzjoni tal-munizzjon u l-attivitajiet ta' qerda ta' munizzjon, li ngħataw bid-Digriet Nru 321 tal-Ministru għad-Difiża tal-Georgia fl-2005. Minn dak iż-żmien 'l hawn, DELTA kien is-sieħeb tal-implimentazzjoni sottokuntrattat mill-organizzazzjonijiet internazzjonali kollha parteċipanti fl-appoġġ għall-attivitajiet ta' rimi, inkluż in-NATO, l-UNDP u l-OSKE. Għalhekk, fl-2016 DELTA lesta proġett, bl-appoġġ tal-OSKE, għar-rimi ta' 620 tunnellata ta' rokits tal-inġenji tal-ajru, bombi u balal tal-artillerija.
      3.2.6   Attivitajiet
      3.2.6.1   Rimi ta' munizzjon żejjed
      DELTA wettaq riċerka dwar il-munizzjon li għandu jintrema u żviluppa teknoloġiji, struzzjonijiet u dokumentazzjoni għall-proċess tar-rimi. Barra minn hekk, DELTA beda l-proċess għat-trasport ta' 340 tunnellata ta' bombi żejda mill-post tal-ħażna tagħhom lejn il-faċilità tar-rimi ta' Phonichala, ipprovda taħriġ lill-persunal tal-proġett u beda l-proċess ta' żarmar. Il-komponenti splussivi ser jintremew b'detonazzjoni f'ħofra miftuħa fil-faċilità tal-isparar ta' Vaziani. Ir-rimi ta' 121 tunnellata ta' balal tal-artillerija ser issir fil-faċilità ta' Dedoplitskaro. Delta qed jagħmel monitoraġġ tal-effetti ambjentali tal-operazzjonijiet ta' rimi billi jwettaq testijiet ta' kull xahar.
      3.2.6.2   Viżibbiltà tal-Unjoni
      L-attivitajiet ta' viżibbiltà ser jiffokaw fuq is-sensibilizzazzjoni fost udjenzi magħżula kif ukoll fost il-pubbliku ġenerali dwar l-implimentazzjoni tal-operazzjonijiet ta' rimi tal-munizzjon u l-impatt tagħhom għaż-żieda tal-kapaċità tal-ġestjoni tal-ħażniet fil-Georgia.
      4.   Benefiċjarji
      Il-benefiċjarji diretti tal-proġetti ser ikunu tal-istituzzjonijiet nazzjonali tal-Eks-Repubblika Jugoslava tal-Maċedonja u l-Georgia responsabbli għal SALW is-sigurtà u l-ġestjoni tal-munizzjon. L-attivitajiet tal-proġett huma konformi mal-istrateġiji nazzjonali dwar SALW u munizzjon u huma allinjati mal-impenn internazzjonali taż-żewġ pajjiżi. Il-popolazzjoni taż-żewġ pajjiżi, il-popolazzjoni fix-Xlokk tal-Ewropa, fil-Kawkasu tan-Nofsinhar u fl-Unjoni, li huma f'riskju tal-proliferazzjoni ta' SALW u munizzjon, ukoll ser jibbenefikaw indirettament mill-attivitajiet tal-proġett.
      5.   Tul ta' żmien
      It-tul ta' żmien totali tal-proġetti hu stmat li jkun ta' 36 xahar.
      6.   Entità tal-Implimentazzjoni Teknika
      L-implimentazzjoni teknika ġenerali ta' din id-Deċiżjoni ser tkun fdata lis-Segretarjat tal-OSKE.
      7.   Kumitat ta' Tmexxija
      Il-Kumitat ta' Tmexxija għal dan il-proġett ser ikun magħmul minn rappreżentant tar-Rappreżentant Għoli u mill-entità ta' implimentazzjoni msemmija fil-paragrafu 6 ta' dan l-Anness. Il-Kumitat ta' Tmexxija ser jeżamina l-implimentazzjoni ta' din id-Deċiżjoni tal-Kunsill regolarment, tal-anqas darba kull sitt xhur, inkluż bl-użu ta' mezzi elettroniċi ta' komunikazzjoni.
      8.   Rappurtar
      Is-Segretarjat tal-OSKE ser jipprovdi rapporti narrattivi fuq bażi trimestrali biex jiġi rivedut il-progress lejn it-tlestija tar-riżultati tal-proġetti. Is-Segretarjat tal-OSKE ser jippreżenta rapporti narrattivi u finanzjarji annwali u rapport finali fi żmien sitt xhur wara tmiem il-perijodu ta' implimentazzjoni.
      9.   Spiża totali stmata tal-proġetti u l-kontribut finanzjarju tal-Unjoni
      L-istima tal-ispiża totali tal-programm hija EUR 1 353 878,52.


title: Deċiżjoni (UE) 2017/1656 tal-Parlament Ewropew tas-27 ta' April 2017 dwar l-għeluq tal-kontijiet tal-Awtorità Bankarja Ewropea għas-sena finanzjarja 2015

text:
               29.9.2017

               MT

               Il-Ġurnal Uffiċjali tal-Unjoni Ewropea

               L 252/203

         DEĊIŻJONI (UE) 2017/1656 TAL-PARLAMENT EWROPEW
   tas-27 ta' April 2017
   dwar l-għeluq tal-kontijiet tal-Awtorità Bankarja Ewropea għas-sena finanzjarja 2015
   IL-PARLAMENT EWROPEW,

               —

               wara li kkunsidra l-kontijiet annwali finali tal-Awtorità Bankarja Ewropea għas-sena finanzjarja 2015,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Bankarja Ewropea għas-sena finanzjarja 2015, flimkien mat-tweġiba tal-Awtorità (1),

               —

               wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2015 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta' Frar 2017 dwar il-kwittanza li għandha tingħata lill-Awtorità fir-rigward tal-implimentazzjoni tal-baġit għas-sena finanzjarja 2015 (05873/2017 — C8-0072/2017),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b'mod partikolari l-Artikolu 208 tiegħu,

               —

               wara li kkunsidra r-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (4), u b'mod partikolari l-Artikolu 64 tiegħu,

               —

               wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (5), u b'mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness IV tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A8-0079/2017),

               1.

               Japprova l-għeluq tal-kontijiet tal-Awtorità Bankarja Ewropea għas-sena finanzjarja 2015;

               2.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Awtorità Bankarja Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

            Il-President

         Antonio TAJANI

            Is-Segretarju Ġenerali

         Klaus WELLE

      (1)  ĠU C 449, 1.12.2016, p. 72.

      (2)  Ara n-nota ta' qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 331, 15.12.2010, p. 12.

      (5)  ĠU L 328, 7.12.2013, p. 42.


title: Deċiżjoni tal-Kunsill tat-13 ta’ Mejju 2011 dwar il-konklużjoni ta’ Ftehim forma ta’ Protokoll bejn l-Unjoni Ewropea u r-Renju Ħaxemita tal-Ġordan li jistabbilixxi mekkaniżmu għas-soluzzjoni tat-tilwim applikabbli għal tilwimiet li jaqgħu taħt id-dispożizzjonijiet kummerċjali tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Renju Ħaxemita tal-Ġordan, min-naħa l-oħra

text:
               6.7.2011

               MT

               Il-Ġurnal Uffiċjali tal-Unjoni Ewropea

               L 177/1

         DEĊIŻJONI TAL-KUNSILL
   tat-13 ta’ Mejju 2011
   dwar il-konklużjoni ta’ Ftehim forma ta’ Protokoll bejn l-Unjoni Ewropea u r-Renju Ħaxemita tal-Ġordan li jistabbilixxi mekkaniżmu għas-soluzzjoni tat-tilwim applikabbli għal tilwimiet li jaqgħu taħt id-dispożizzjonijiet kummerċjali tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Renju Ħaxemita tal-Ġordan, min-naħa l-oħra
   (2011/398/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjoni tal-Komunità Ewropea, u b'mod partikolari l-ewwel subparagrafu tal-Artikolu 207(4), flimkien mal-punt (a)(v) tal-Artikolu 218(6) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Fl-24 ta’ Frar 2006, il-Kunsill awtorizza lill-Kummissjoni sabiex tiftaħ negozjati mal-imsieħba fir-reġjun tal-Mediterran biex tistabbilixxi mekkaniżmu ta’ soluzzjoni ta’ tilwim marbut ma’ dispożizzjonijiet kummerċjali.

               (2)

               In-negozjati tmexxew mill-Kummissjoni b'konsultazzjoni mal-kumitat maħtur taħt l-Artikolu 207 tat-Trattat u fi ħdan il-qafas tad-direttivi dwar in-negozjati maħruġa mill-Kunsill.

               (3)

               Dawn in-negozjati ġew konklużi u Ftehim forma ta’ Protokoll (“il-Protokoll”) bejn l-Unjoni Ewropea u r-Renju Ħaxemita tal-Ġordan li jistabbilixxi mekkaniżmu għas-soluzzjoni tat-tilwim applikabbli għal tilwimiet li jaqgħu taħt id-dispożizzjonijiet kummerċjali tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan, min-naħa l-oħra (1) ġie inizjalat fid-9 ta’ Diċembru 2009.

               (4)

               Il-Protokoll ġie ffirmat f'isem l-Unjoni fil-11 ta’ Frar 2011.

               (5)

               Il-Protokoll għandu jiġi konkluż,

         ADOTTA DIN ID-DEĊIŻJONI:
   Artikolu 1
   Il-Ftehim forma ta’ Protokoll bejn l-Unjoni Ewropea u r-Renju Ħaxemita tal-Ġordan li jistabbilixxi mekkaniżmu għas-soluzzjoni tat-tilwim applikabbli għal tilwimiet li jaqgħu taħt id-dispożizzjonijiet kummerċjali tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Renju Ħaxemita tal-Ġordan, min-naħa l-oħra (“il-Protokoll”), huwa b'dan approvat f'isem l-Unjoni.
   It-test tal-Protokoll huwa mehmuż ma’ din id-Deċiżjoni.
   Artikolu 2
   Il-President tal-Kunsill għandu jagħti, f'isem l-Unjoni, in-notifika prevista fl-Artikolu 23 tal-Protokoll (2).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-13 ta’ Mejju 2011.

            Għall-Kunsill

            Il-President

         MARTONYI J.

      (1)  ĠU L 129, 15.5.2002, p. 3.

      (2)  Id-data tad-dħul fis-seħħ tal-Protokoll ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
    ---documentbreak---

               6.7.2011

               MT

               Il-Ġurnal Uffiċjali tal-Unjoni Ewropea

               L 177/3

         PROTOKOLL
   bejn l-Unjoni Ewropea u r-Renju Ħaxemita tal-Ġordan li jistabbilixxi mekkaniżmu tas-soluzzjoni tat-tilwim applikabbli għal tilwim li jaqa’ taħt id-dispożizzjonijiet kummerċjali tal-Ftehim Euro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Renju Ħaxemita tal-Ġordan min-naħa l-oħra
   L-UNJONI EWROPEA, minn issa msejħa “l-Unjoni”,
   min-naħa waħda,
   u
   IR-RENJU ĦAXEMITA TAL-ĠORDAN, minn issa msejjaħ “il-Ġordan”,
   min-naħa l-oħra
   FTIEHMU KIF GEJ:
   KAPITOLU I

      GĦAN U AMBITU

   Artikolu 1
   Għan
   L-għan ta’ dan il-Protokoll huwa li tkun evitata u tiġi solvuta kwalunkwe tilwima kummerċjali bejn il-Partijiet sabiex, fejn ikun possibbli, tintlaħaq soluzzjoni li jaqblu dwarha ż-żewġ naħat.
   Artikolu 2
   Applikazzjoni tal-Protokoll
   1.   Id-dispożizzjonijiet ta’ dan il-Protokoll japplikaw fir-rigward ta’ kwalunkwe differenza li għandha x’taqsam mal-interpretazzjoni u l-applikazzjoni tad-dispożizzjonijiet tat-Titolu II (bl-eċċezzjoni tal-Artikolu 23) tal-Ftehim Euro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan min-naħa l-oħra (minn issa ‘l quddiem “il-Ftehim ta’ Assoċjazzjoni”), ħlief fejn previst speċifikament mod ieħor. (1) L-Artikolu 97 tal-Ftehim ta’ Assoċjazzjoni japplika għat-tilwim relatat mal-applikazzjoni u l-interpretazzjoni ta’ dispożizzjonijiet oħra tal-Ftehim ta’ Assoċjazzjoni.
   2.   Il-proċeduri ta’ dan il-Protokoll għandhom japplikaw jekk, 60 jum wara li tilwima tkun tressqet quddiem il-Kunsill ta’ Assoċjazzjoni skont l-Artikolu 97 tal-Ftehim ta’ Assoċjazzjoni, il-Kunsill ta’ Assoċjazzjoni ma jkunx irnexxielu jsolvi t-tilwima.
   3.   Għall-għanijiet tal-Paragrafu 2, tilwima għandha titqies solvuta meta l-Kunsill ta’ Assoċjazzjoni jkun ħa deċiżjoni kif provdut fl-Artikolu 97(2) tal-Ftehim ta’ Assoċjazzjoni, jew meta jkun stqarr li ma jkunx għad hemm tilwima.
   KAPITOLU II

      KONSULTAZZJONIJIET U MEDJAZZJONI

   Artikolu 3
   Konsultazzjonijiet
   1.   Il-Partijiet għandhom jagħmlu ħilithom sabiex isolvu kwalunkwe differenza li tikkonċerna l-interpretazzjoni u l-applikazzjoni tad-dispożizzjonijiiet imsemmija fl-Artikolu 2 billi jidħlu f’konsultazzjonijiet in bona fede bil-għan li jilħqu soluzzjoni f’waqtha, ekwitabbli u li dwarha jkunu jaqblu ż-żewġ naħat.
   2.   Parti għandha tfittex konsultazzjonijiet permezz ta’ talba bil-miktub lill-Parti l-oħra, b’kopja mibgħuta lis-sottokumitat “l-industrija, il-kummerċ, is-servizzi, u l-promozzjoni tal-investiment”, li tidentifika kwalunkwe miżura inkwistjoni u d-dispożizzjonijiet tal-Ftehim ta’ Assoċjazzjoni li hi tikkunsidra applikabbli.
   3.   Il-konsultazzjonijiet għandhom isiru fi żmien 40 jum minn dakinhar li tkun waslet it-talba u għandhom iseħħu, sakemm il-Partijiet ma jaqblux mod ieħor, fit-territorju tal-Parti li fil-konfront tagħha jkun sar l-ilment. Il-konsultazzjonijiet għandhom jitqiesu bħala konklużi fi żmien 60 jum minn dakinhar li tkun waslet it-talba, sakemm iż-żewg Partijiet ma jaqblux li jkomplu bil-konsultazzjonijiet. Il-konsultazzjonijiet, b’mod partikolari l-informazzjoni kollha li tkun ġiet żvelata u l-pożizzjonijiet meħuda mill-Partijiet matul dawn il-proċedimenti, għandhom ikunu kunfidenzjali, u bla ħsara għad-drittijiet ta’ kwalunkwe Parti fi kwalunkwe proċediment ulterjuri.
   4.   Konsultazzjonijiet dwar kwistjonijiet ta’ urġenza, inklużi dawk dwar prodotti li jitħassru biż-żmien jew prodotti staġjonali, għandhom isiru fi żmien 15-il jum minn dakinhar li tasal it-talba, u għandhom jitqiesu bħala konklużi fi żmien 30 jum minn dakinhar li tkun waslet it-talba.
   5.   Jekk il-Parti li lilha tkun saret it-talba ma tweġibx għat-talba sabiex isiru l-konsultazzjonijiet fi żmien 10 jum tax-xogħol minn dakinhar li tkun waslet it-talba, jew jekk il-konsultazzjonijiet ma jitwettqux fi ħdan l-oqfsa ta’ żmien stabbiliti fil-Paragrafu 3 jew fil-Paragrafu 4 rispettivament, jew jekk il-konsultazzjonijiet ikunu ġew konklużi u l-ebda ftehim ma jkun intlaħaq dwar soluzzjoni li jaqblu dwarha ż-żewġ naħat, il-Parti li tkun ressqet l-ilment tista’ titlob li jitwaqqaf bord ta’ arbitraġġ skont l-Artikolu 5.
   Artikolu 4
   Medjazzjoni
   1.   Jekk il-konsultazzjonijiet jonqsu milli jwasslu għal soluzzjoni li jaqblu dwarha ż-żewġ naħat, il-Partijiet jistgħu, bi ftehim reċiproku, jirrikorru għal medjatur. Kull talba għall-medjazzjoni għandha ssir bil-miktub lis-sottokumitat “l-industrija, il-kummerċ, is-servizzi, u l-promozzjoni tal-investiment” u din għandha tistqarr kwalunkwe miżura li kienet is-suġġett tal-konsultazzjonijiet kif ukoll it-termini ta’ referenza għall-medjazzjoni li dwarhom ikun hemm qbil reċiproku. Kull Parti timpenja ruħha li tagħti konsiderazzjoni favorevoli lit-talbiet għal medjazzjoni.
   2.   Sakemm il-Partijiet ma jaqblux rigward medjatur fi żmien ħamest ijiem tax-xogħol minn dakinhar li tkun waslet it-talba għall-medjazzjoni, il-presidenti tas-sottokumitat “l-industrija, il-kummerċ, is-servizzi, u l-promozzjoni tal-investiment”, jew id-delegat tal-presidenti, għandhom jagħżlu bix-xorti medjatur mill-grupp ta’ individwi li jkunu qegħdin fil-lista msemmija fl-Artikolu 19 u li ma jkunux ċittadini tal-ebda waħda mill-Partijiet. L-għażla għandha ssir fi żmien għaxart ijiem (10) tax-xogħol minn dakinhar li tkun waslet it-talba ghall-medjazzjoni. Il-medjatur għandu jorganizza laqgħa mal-Partijiet mhux aktar tard minn 30 jum wara li jintgħażel. Il-medjatur għandu jirċievi s-sottomissjonijiet ta’ kull Parti sa mhux aktar tard minn 15-il jum qabel il-laqgħa u jista’ jitlob tagħrif addizzjonali mingħand il-Partijiet jew mingħand l-esperti jew il-konsulenti tekniċi skont il-ħtiega li jħoss/tħoss. Kwalunkwe informazzjoni miksuba b’dan il-mod għandha tiġi żvelata lil kull waħda mill-Partijet u trid titressaq għall-kummenti tagħhom. Il-medjatur għandu jinnotifika opinjoni sa mhux aktar tard minn 45 jum wara li jintgħażel.
   3.   L-opinjoni tal-medjatur tista’ tinkludi rakkomandazzjoni dwar kif tiġi solvuta t-tilwima b’konsistenza mad-dispożizzjonijiet imsemmija fl-Artikolu 2. L-opinjoni tal-medjatur mhijiex vinkolanti.
   4.   Il-Partijiet jistgħu jaqblu li jemendaw il-limiti ta’ żmien li jissemmew fil-Paragrafu 2. Il-medjatur jista’ jiddeċiedi wkoll li jemenda dawn il-limiti ta’ żmien fuq it-talba ta’ kwalunkwe waħda mill-Partijiet, meta jitqiesu d-diffikultajiet partikolari li tgħaddi minnhom il-Parti kkonċernata jew il-komplessitajiet tal-każ.
   5.   Il-proċedimenti li jinvolvu medjazzjoni, b’mod partikolari l-opinjoni tal-medjatur u l-informazzjoni kollha li tkun ġiet żvelata u l-pożizzjonijiet mittieħda mill-Partijiet matul dawn il-proċedimenti, għandhom ikunu kunfidenzjali, u bla preġudizzju għad-drittijiet ta’ kwalunkwe Parti fi kwalunwe proċediment ulterjuri.
   6.   Jekk il-Partijiet jaqblu, il-proċeduri għall-medjazzjoni jistgħu jitkomplew filwaqt li tipproċedi l-proċedura tal-arbitraġġ.
   7.   Medjatur jista’ jiġi sostitwit biss għar-raġunijiet u skont il-proċeduri mfissra fir-Regoli 18 sa 21 tar-Regoli ta’ Proċedura.
   KAPITOLU III

      PROĊEDURI GĦAS-SOLUZZJONI TAT-TILWIM

      TAQSIMA I

         Il-proċedura ta’ arbitraġġ

   Artikolu 5
   Il-bidu tal-proċedura ta’ arbitraġġ
   1.   Meta l-Partijiet ma jirnexxilhomx isolvu t-tilwima billi jirrikorru għall-konsultazzjonijiet, kif jistipula l-Artikolu 3, jew billi jirrikorru għall-medjazzjoni, kif jistipula l-Artikolu 4, il-Parti li tkun għamlet l-ilment tista’ titlob li jiġi stabbilit bord ta’ arbitraġġ.
   2.   It-talba li jiġi stabbilit bord ta’ arbitraġġ għandha ssir bil-miktub lill-Parti li fil-konfront tagħha jkun sar l-ilment u lis-sottokumitat “l-industrija, il-kummerċ, is-servizzi, u l-promozzjoni tal-investiment”. Il-Parti li tressaq l-ilment għandha tidentifika l-miżura speċifika inkwistjoni, u għandha tispjega kif miżura bħal din tikkostitwixxi ksur mad-dispożizzjonijiet imsemmija fl-Artikolu 2. It-twaqqif ta’ bord ta’ arbitraġġ għandu jintalab mhux aktar tard minn 18-il xahar mid-data ta’ meta tasal it-talba għall-konsultazzjonijiet, bla ħsara għad-drittijiet tal-Parti li tressaq l-ilment biex tirrikjedi konsultazzjonijiet ġodda dwar l-istess kwistjoni fil-futur.
   Artikolu 6
   It-twaqqif tal-bord tal-arbitraġġ
   1.   Il-bord tal-arbitraġġ għandu jkun magħmul minn tliet arbitri.
   2.   Fi żmien għaxart ijiem (10) tax-xogħol minn dakinhar li l-Parti li fil-konfront tagħha jkun sar l-ilment tkun irċeviet it-talba għat-twaqqif ta’ bord tal-arbitraġġ, il-Partijiet għandhom jikkonsultaw sabiex jaslu għal ftehim dwar il-kompożizzjoni tal-bord tal-arbitraġġ.
   3.   Fil-każ li l-Partijiet ma jkunux jistgħu jaqblu dwar il-kompożizzjoni tiegħu fil-perjodu ta’ żmien stabbilit fil-Paragrafu 2, kwalunkwe waħda mill-partijiet tista’ titlob lill-presidenti tas-sottokumitat “l-industrija, il-kummerċ, is-servizzi, u l-promozzjoni tal-investiment”, jew id-delegat tal-presidenti, sabiex jagħżlu t-tliet membri kollha bix-xorti mil-lista stabbilita fl-Artikolu 19, persuna waħda minn fost l-individwi proposti mill-Parti li tkun ressqet l-ilment, persuna waħda minn fost l-individwi proposti mill-Parti li jkun sar l-ilment fil-konfront tagħha u persuna waħda minn fost l-individwi magħżula mill-Partijiet biex tagħmilha ta’ President. Fejn il-Partijiet jaqblu dwar membru wieħed jew aktar tal-bord tal-arbitraġġ, kwalunkwe membri li jkun fadal għandhom jintgħażlu bl-istess proċedura.
   4.   Il-presidenti tas-sottokumitat “l-industrija, il-kummerċ, is-servizzi, u l-promozzjoni tal-investiment”, jew id-delegat tal-presidenti, għandhom jagħżlu l-arbitri fi żmien ħamest ijiem tax-xogħol mit-talba msemmija fil-paragrafu 3 minn kwalunkwe waħda mill-Partijiet.
   5.   Id-data meta jitwaqqaf il-bord tal-arbitraġġ għandha tkun id-data meta jintgħażlu t-tliet arbitri.
   6.   L-arbitri jistgħu jiġu sostitwiti biss għar-raġunijiet u skont il-proċeduri mfissra fir-Regoli 18 sa 21 tar-Regoli ta’ Proċedura.
   Artikolu 7
   Rapport interim tal-bord
   Il-bord tal-arbitraġġ għandu jippubblika rapport interim lill-Partijiet li jistabbilixxi s-sejbiet ta’ fatti, l-applikabbiltà tad-dispożizzjonijiet relevanti u r-razzjonal bażiku li fuqu jserrħu kwalunkwe sejba u rakkommandazzjoni magħmula minnu, sa mhux aktar tard minn 120 jum minn dakinhar li jkun twaqqaf il-bord tal-arbitraġġ. Kwalunkwe Parti tista’ tressaq talba bil-miktub għall-analiżi min-naħa tal-bord tal-arbitraġġ ta’ aspetti preċiżi tar-rapport interim fi żmien 15-il jum meta dan ikun ġie nnotifikat. Is-sejbiet tad-deċiżjoni finali tal-bord għandhom jinkludu diskussjoni dwar l-argumenti li jkunu saru fl-istadju interim tal-analiżi.
   Artikolu 8
   Id-deċiżjoni tal-bord tal-arbitraġġ
   1.   Il-bord tal-arbitraġġ għandu jinnotifika d-deċiżjoni tiegħu lill-Partijiet u lis-sottokumitat “l-industrija, il-kummerċ, is-servizzi, u l-promozzjoni tal-investiment” fi żmien 150 jum minn dakinhar li jkun twaqqaf il-bord tal arbitraġġ. Fejn iqis li din l-iskadenza ta’ żmien ma tistax tinlaħaq, il-president tal-bord tal-arbitraġġ jeħtieġlu jinnotifika bil-miktub lill-Partijiet u lis-sottokumitat “l-industrija, il-kummerċ, is-servizzi, u l-promozzjoni tal-investiment”, fejn jistqarr ir-raġunijiet għad-dewmien u d-data li fiha l-bord ikun beħsiebu jikkonkludi ħidmietu. Fl-ebda ċirkostanza, id-deċiżjoni m’għandha tiġi nnotifikata aktar tard min 180 jum minn meta jkun twaqqaf il-bord tal-arbitraġġ.
   2.   F’każi ta’ urġenza, inklużi dawk li jinvolvu prodotti li jitħassru biż-żmien jew dawk staġjonali, il-bord tal-arbitraġġ għandu jagħmel kull sforz sabiex jinnotifika d-deċiżjoni tiegħu fi żmien 75 jum mid-data tat-twaqqif tiegħu. Fl-ebda ċirkostanza m’għandu jieħu aktar minn 90 jum minn meta jkun twaqqaf. Il-bord tal-arbitraġġ għandu jagħti deċiżjoni preliminari dwar jekk ikunx jidhirlu li l-każ ikun urġenti fi żmien għaxart ijiem (10) mit-twaqqif tiegħu.
   3.   Il-bord tal-arbitraġġ għandu, fuq talba taż-żewġ Partijiet, jissospendi ħidmietu f’kwalunkwe punt ta’ żmien għal perjodu li jkunu qablu dwaru l-Partijiet li ma jistax jiskorri t-12-il xahar u għandu jkompli b’ħidmietu fi tmiem dan il-perjodu miftiehem fuq talba tal-Parti li tkun ressqet l-ilment. Jekk il-Parti li tkun ressqet l-ilment ma titlobx li titkompla l-ħidma tal-bord tal-arbitraġġ qabel ma jiskadi l-perjodu ta’ sospensjoni li jkun sar qbil dwaru, il-proċedura għandha tintemm. Is-sospensjoni u t-terminazzjoni tal-ħidma tal-bord tal-arbitraġġ isiru bla preġudizzju għad-drittijiet ta’ kull waħda mill-Partijiet f’xi proċediment ieħor dwar l-istess kwistjoni.

      TAQSIMA II

         Konformità

   Artikolu 9
   Konformità mad-deċiżjoni tal-bord tal-arbitraġġ
   Kull Parti għandha tieħu kwalunkwe miżura meħtieġa sabiex tkun konformi mad-deċiżjoni tal-bord tal-arbitraġġ, u l-Partijiet jagħmlu l-almu tagħhom biex jaqblu dwar il-perjodu ta’ żmien meħtieġ biex jikkonformaw mad-deċiżjoni.
   Artikolu 10
   Perjodu ta’ żmien raġonevoli għall-konformità
   1.   Mhux aktar tard minn 30 jum wara li l-Partijiet ikunu rċevew in-notifika tad-deċiżjoni tal-bord tal-arbitraġġ, il-Parti li fil-konfront tagħha jkun sar l-ilment għandha tinnotifika lill-Parti li tkun ressqet l-ilment u lis-sottokumitat “l-industrija, il-kummerċ, is-servizzi, u l-promozzjoni tal-investiment” dwar iż-żmien li se tkun teħtieġ biex tikkonforma ruħha (perjodu raġonevoli ta’ żmien), jekk ma jkunx possibbli li tikkonforma ruħha minnufih.
   2.   F’każ ta’ nuqqas ta’ qbil bejn il-partijiet rigward il-perjodu raġonevoli ta’ żmien biex ikun hemm konformità mad-deċiżjoni tal-bord tal-arbitraġġ, il-Parti li tkun ressqet l-ilment, fi żmien 20 jum minn meta l-Parti li fil-konfront tagħha jkun sar l-ilment tkun irċeviet in-notifika li tkun saret skont il-Paragrafu 1, għandha titlob bil-miktub lill-bord tal-arbitraġġ sabiex jiddetermina t-tul tal-perjodu ragonevoli ta’ żmien. Din it-talba għandha fl-istess ħin tiġi notifikata lill-Parti l-oħra u lis-sottokumitat “l-industrija, il-kummerċ, is-servizzi, u l-promozzjoni tal-investiment”. Il-bord tal-arbitraġġ għandu jinnotifika d-deċiżjoni tiegħu lill-Partijiet u lis-sottokumitat “l-industrija, il-kummerċ, is-servizzi, u l-promozzjoni tal-investiment” fi żmien 30 jum minn dakinhar li tkun tressqet it-talba.
   3.   Il-perjodu raġonevoli ta’ żmien jista’ jiġi estiż permezz ta’ qbil reċiproku bejn il-Partijiet.
   Artikolu 11
   Analiżi ta’ kwalunkwe miżura li tkun ittieħdet għall-konformità mad-deċiżjoni tal-bord tal-arbitraġġ
   1.   Il-Parti li fil-konfront tagħha jkun tressaq l-ilment għandha tinnotifika lill-Parti l-oħra u lis-sottokumitat “l-industrija, il-kummerċ, is-servizzi, u l-promozzjoni tal-investiment” dwar kwalunkwe miżura li tkun ħadet sabiex tikkonforma mad-deċiżjoni tal-Bord tal-arbitraġġ qabel ma jiskadi l-perjodu raġonevoli ta’ żmien.
   2.   F’każ li ma jkunx hemm qbil bejn il-Partijiet rigward l-eżistenza jew il-konsistenza ta’ kwalunkwe miżura notifikata skont il-Paragrafu 1 mad-dispożizzjonijiet imsemmija fl-Artikolu 2, il-Parti li tkun qed tressaq l-ilment tista’ titlob, bil-miktub, lill-bord tal-arbitraġġ sabiex jiddeċiedi dwar il-kwistjoni. Talba ta’ dan it-tip għandha tidentifika l-miżura speċifika inkwistjoni u għandha tispjega kif miżura bħal din mhix konsistenti mad-dispożizzjonijiet imsemmija fl-Artikolu 2. Il-bord tal-arbitraġġ għandu jinnotifika d-deċiżjoni tiegħu fi żmien 90 jum minn meta tkun tressqet it-talba. F’każi ta’ urġenza, inklużi dawk li jinvolvu prodotti li jitħassru biż-żmien jew dawk staġjonali, il-bord tal-arbitraġġ għandu jinnotifika d-deċiżjoni tiegħu fi żmien 45 jum minn meta tkun tressqet it-talba.
   Artikolu 12
   Rimedji temporanji f’każ ta’ nuqqas ta’ konformità
   1.   Jekk il-Parti li fil-konfront tagħha jkun qed isir l-ilment tonqos milli tinnotifika kwalunkwe miżura mittieħda sabiex tikkonforma ruħha mad-deċiżjoni tal-bord tal-arbitraġġ qabel ma jiskadi l-perjodu ta’ żmien raġonevoli, jew jekk il-bord tal-arbitraġġ jiddeċiedi li l-miżura notifikata skont l-Artikolu 11 (1) ma tkunx konsistenti mal-obbligi ta’ dik il-Parti skont id-dispożizzjonijiet imsemmija fl-Artikolu 2, il-Parti li fil-konfront tagħha jkun tressaq l-ilment għandha, jekk tkun mitluba tagħmel dan mill-Parti li tkun qed tressaq l-ilment, tagħmel offerta għal kumpens temporanju. Il-Parti li tressaq l-ilment tista’ titlob għal offerta bħal din ukoll qabel l-iskadenza tal-perjodu raġonevoli ta’ żmien.
   2.   Jekk ma jintlaħaq l-ebda qbil dwar il-kumpens fi żmien 30 jum wara li jintemm il-perjodu raġonevoli ta’ żmien jew mid-deċiżjoni tal-bord tal-arbitraġġ skont l-Artikolu 11 li miżura mittieħda għall-konformità tkun inkonsistenti mad-dispożizzjonijiet imsemmija fl-Artikolu 2, il-Parti li tkun ressqet l-ilment tkun intitolata, wara li jiġu notifikati l-Parti l-oħra u s-sottokumitat “l-industrija, il-kummerċ, is-servizzi, u l-promozzjoni tal-investiment”, li tissospendi l-obbligi li jirriżultaw minn kwalunkwe dispożizzjoni msemmija fl-Artikolu 2 fuq livell ekwivalenti għal dak imxejjen jew imħassar mill-vjolazzjoni. Meta tadotta miżuri bħal dawn il-Parti li tressaq l-ilment għandha tieħu inkunsiderazzjoni l-impatt tagħhom fuq l-ekonomija tal-Parti li fil-konfront tagħha jkun sar l-ilment. Il-Parti li tkun ressqet l-ilment tista’ timplimenta s-sospensjoni għaxart ijiem (10) wara d-data meta tkun irċeviet in-notifika mill-Parti li fil-konfront tagħha jkun sar l-ilment, sakemm il-Parti li fil-konfront tagħha jkun sar l-ilment ma tkunx talbet l-arbitraġġ skont il-Paragrafu 3.
   3.   Jekk il-Parti li fil-konfront tagħha jkun qed isir l-ilment tqis li l-livell ta’ sospensjoni ma jkunx ekwivalenti għat-tixjin jew ħsara kkawżati mill-vjolazzjoni, din tista’ titlob bil-miktub lill-bord tal-arbitraġġ sabiex jieħu deċiżjoni dwar il-kwistjoni. Talba ta’ dan it-tip għandha tiġi nnotifikata lill-Parti l-oħra u lis-sottokumitat “l-industrija, il-kummerċ, is-servizzi, u l-promozzjoni tal-investiment” qabel jiskadi l-perjodu ta’ għaxart ijiem (10) tax-xogħol imsemmi fil-paragrafu 2. Il-bord tal-arbitraġġ, wara li jitlob, jekk tkun xierqa, l-opinjoni tal-esperti, għandu, fi żmien 30 jum minn meta tkun tressqet it-talba, jinnotifika lill-Partijiet u lill-entità istituzzjonali responsabbli mill-kwistjonijiet kummerċjali, dwar id-deċiżjoni tiegħu rigward il-livell tas-sospensjoni tal-obbligi. L-obbligi m’għandhomx jiġu sospiżi sakemm il-bord tal-arbitraġġ jagħti n-notifika dwar id-deċiżjoni tiegħu, u kull sospensjoni għandha tkun konsistenti mad-deċiżjoni tal-istess bord.
   4.   Is-sospensjoni tal-obbligi għandha tkun temporanja u għandha tiġi applikata biss sakemm kwalunkwe miżura li tinstab li tkun inkonsistenti mad-dispożizzjonijiet imsemmija fl-Artikolu 2 tkun ġiet irtirata jew emendata sabiex tinġieb f’konformità ma’ dawk id-dispożizzjonijiet, kif inhu stabbilit skont l-Artikolu 13, jew sakemm il-Partijiet ikunu qablu li jsolvu t-tilwima.
   Artikolu 13
   Analiżi ta’ kwalunkwe miżura li tkun ittieħdet għall-konformità wara s-sospensjoni tal-obbligi
   1.   Il-Parti li fil-konfront tagħha jkun qed isir l-ilment għandha tinnotifika lill-Parti l-oħra u lis-sottokumitat “l-industrija, il-kummerċ, is-servizzi, u l-promozzjoni tal-investiment” b’kull miżura li tkun ħadet sabiex tkun konformi mad-deċiżjoni tal-bord tal-arbitraġġ u bit-talba tagħha sabiex tintemm is-sospensjoni tal-obbligi applikati mill-Parti li tkun ressqet l-ilment.
   2.   Jekk il-Partijiet ma jilħqux ftehim dwar il-kompatibbiltà tal-miżura nnotifikata mad-dispożizzjonijiet imsemmija fl-Artikolu 2 fi żmien 30 jum minn dakinhar li tkun waslet in-notifika, il-Parti li tkun ressqet l-ilment għandha titlob bil-miktub lill-bord tal-arbitraġġ sabiex jiddeċiedi dwar il-kwistjoni. Din it-talba għandha fl-istess ħin tiġi notifikata lill-Parti l-oħra u lis-sottokumitat “l-industrija, il-kummerċ, is-servizzi, u l-promozzjoni tal-investiment”. Id-deċiżjoni tal-bord tal-arbitraġġ għandha tiġi nnotifikata lill-Partijiet u lis-sottokumitat tal“l-industrija, il-kummerċ, is-servizzi, u l-promozzjoni tal-investiment” fi żmien 45 jum minn meta tkun tressqet it-talba. Jekk il-bord tal-arbitraġġ jiddeċiedi li kwalunkwe miżura li tkun ittieħdet għal għanijiet ta’ konformità tkun konformi mad-dispożizzjonijiet imsemmija fl-Artikolu 2, is-sospensjoni tal-obbligi għandha tintemm.

      TAQSIMA III

         Dispożizzjonijiet komuni

   Artikolu 14
   Soluzzjoni miftiehma bejn iż-żewġ naħat
   F’kull waqt, il-Partijiet jistgħu jilħqu soluzzjoni miftiehma bejn iż-żewġ naħat għal tilwima li taqa’ taħt dan il-Protokoll. Huma għandhom jinnotifikaw lis-sottokumitat “l-industrija, il-kummerċ, is-servizzi, u l-promozzjoni tal-investiment” u lill-bord tal-arbitraġġ dwar kwalunkwe soluzzjoni ta’ dan it-tip. Malli jiġi nnotifikat dwar is-soluzzjoni miftiehma bejn iż-żewġ naħat, il-bord għandu jtemm ħidmietu u l-proċedura għandha tintemm.
   Artikolu 15
   Ir-Regoli ta’ Proċedura
   1.   Il-proċeduri intiżi għas-soluzzjoni tat-tilwim skont il-Kapitolu III ta’ dan il-Protokoll għandhom jiġu regolarizzati permezz tar-Regoli ta’ Proċedura annessi ma’ dan il-Protokoll.
   2.   Kull laqgħa tal-bord tal-arbitraġġ għandha tkun miftuħa għall-pubbliku skont ir-Regoli ta’ Proċedura, sakemm il-Partijiet ma jaqblux mod ieħor.
   Artikolu 16
   Informazzjoni u pariri tekniċi
   1.   B’inizjattiva tiegħu stess, inkella fuq talba ta’ xi waħda mill-Partijiet, il-bord tal-arbitraġġ jista’ jikseb informazzjoni li jqis xierqa għall-proċediment tal-istess bord. B’mod partikolari, il-bord tal-arbitraġġ għandu d-dritt li jfittex l-opinjoni rilevanti tal-esperti. Il-bord tal-arbitraġġ għandu jikkonsulta l-Partijiet qabel jagħżel esperti bħal dawn. Kwalunkwe informazzjoni miksuba b’dan il-mod għandha tiġi żvelata lil kull waħda mill-Partijet u trid titressaq għall-kummenti tagħhom.
   2.   Persuni interessati stabbiliti fil-Partijiet huma awtorizzati jippreżentaw struzzjonijiet amicus curiae lill-bordijiet tal-arbitraġġ skont ir-Regoli tal-Proċedura.
   Artikolu 17
   Ir-Regoli ta’ Interpretazzjoni
   Kull bord tal-arbitraġġ għandu jinterpreta d-dispożizzjonijiet imsemmija fl-Artikolu 2 skont ir-regoli konswetudinali dwar l-interpretazzjoni tad-dritt pubbliku internazzjonali, inkluża l-Konvenzjoni ta’ Vjenna dwar il-Liġi tat-Trattati. Id-deċiżjonijiet tal-bord tal-arbitraġġ ma jistgħux iżidu jew inaqqsu d-drittijiet u l-obbligi pprovduti fid-dispożizzjonijiet imsemmija fl-Artikolu 2.
   Artikolu 18
   Id-deċiżjonijiet tal-bord tal-arbitraġġ
   1.   Il-bord tal-arbitraġġ għandu jagħmel kull sforz biex kull deċiżjoni li jieħu tkun b’kunsens. Fejn, madankollu, deċiżjoni ma tistax tintlaħaq b’kunsens, il-kwistjoni kkonċernata għandha tinqata’ b’vot maġġoritarju. Madankollu, fl-ebda każ m’għandhom jiġu ppubblikati l-opinjonijiet tal-arbitri li ma jaqblux.
   2.   Kull deċiżjoni tal-bord tal-arbitraġġ għandha tkun torbot lill-Partijiet u m’għandha toħloq l-ebda dritt jew obbligu għal persuni naturali jew ġuridiċi. Id-deċiżjoni għandha tistipula s-sejbiet tal-fatti, l-applikabbiltà tad-dispożizzjonijiet rilevanti tal-Ftehim ta’ Assoċjazzjoni u r-razzjonal bażiku wara s-sejbiet u l-konklużjonijiet li tagħmel. Is-sottokumitat “l-industrija, il-kummerċ, is-servizzi, u l-promozzjoni tal-investiment” għandu jagħmel id-deċiżjoni tal-bord tal-arbitraġġ disponibbli pubblikament fl-intier tagħha sakemm dan ma jiddeċidix li ma jagħmilx hekk ħalli jiżgura l-kunfidenzjalità ta’ informazzjoni kummerċjali kunfidenzjali.
   KAPITOLU IV

      DISPOŻIZZJONIJIET ĠENERALI

   Artikolu 19
   Listi ta’ arbitri
   1.   Is-sottokumitat “l-industrija, il-kummerċ, is-servizzi, u l-promozzjoni tal-investiment” għandu, mhux aktar tard minn sitt xhur wara d-dhul fis-seħħ ta’ dan il-Protokoll, jistabbilixxi lista ta’ mill-anqas 15-il individwu li jkunu lesti u kapaċi jservu ta’ arbitri. Kull waħda mill-Partijiet għandha tipproponi mill-anqas ħames individwi biex iservu ta’ arbitri. Iż-żewġ Partijiet għandhom jagħżlu wkoll tal-anqas ħames individwi li ma jkunux ċittadini tal-ebda waħda mill-Partijiet u li għandhom jagħmluha ta’ president tal-bord tal-arbitraġġ. Is-sottokumitat “l-industrija, il-kummerċ, is-servizzi, u l-promozzjoni tal-investiment” għandu jiżgura li l-lista tinżamm dejjem fuq dan il-livell.
   2.   L-arbitri għandu jkollhom għarfien speċjalizzat jew esperjenza fid-dritt u fil-kummerċ internazzjonali. Dawn għandhom ikunu indipendenti, iservu fil-kapaċitajiet individwali tagħhom u ma jieħdux struzzjonijiet minn kwalunkwe organizzazzjoni jew gvern, u lanqas ma jkunu affiljati mal-gvern ta’ kwalunkwe waħda mill-Partijiet, u għandhom ikunu konformi mal-Kodiċi tal-Kondotta annessa ma’ dan il-Protokoll.
   3.   Is-sottokumitat “l-industrija, il-kummerċ, is-servizzi, u l-promozzjoni tal-investiment” jista’ jistabbilixxi listi addizzjonali ta’ mill-anqas 15-il individwu li jkollhom kompetenza esperta settorjali fi kwistjonijiet speċifiċi koperti mill-Ftehim ta’ Assoċjazzjoni. Meta jsir rikors għall-proċedura tal-għażla tal-Artikolu 6(2), il-presidenti tas-sottokumitat “l-industrija, il-kummerċ, is-servizzi, u l-promozzjoni tal-investiment” jistgħu jużaw lista settorjali bil-qbil taż-żewġ Partijiet.
   Artikolu 20
   Ir-relazzjoni mal-obbligi tad-WTO
   1.   Ir-rikors għad-dispożizzjonijiet tas-soluzzjoni tat-tilwim ta’ dan il-Protokoll għandu jkun bla ħsara għal kwalunkwe azzjoni fil-qafas tad-WTO, inkluża azzjoni ta’ soluzzjoni tat-tilwim.
   2.   Minkejja dan, meta Parti, fir-rigward ta’ miżura partikolari, tkun introduċiet proċediment ta’ soluzzjoni tat-tilwim, sew jekk skont dan il-Protokoll sew jekk skont il-Ftehim tad-WTO, hija ma tistax tintroduċi proċediment ta’ soluzzjoni tat-tilwim fir-rigward ral-istess miżura fil-forum l-ieħor qabel ma jintemm l-ewwel proċediment. Flimkien ma’ dan, Parti ma għandhiex tfittex rimedju għal ksur ta’ obbligu li huwa identiku skont il-Ftehim ta’ Assoċjazzjoni u skont il-Ftehim tad-WTOI fiż-żewġ fora. F’każ bħal dan, ladarba jkun tnieda proċediment ta’ soluzzjoni tat-tilwim, il-Parti ma għandhiex tressaq klejm li tfittex rimedju għall-ksur ta’ obbligu identiku taħt il-kappa tal-ftehim l-ieħor lill-forum l-ieħor, ħlief jekk il-forum magħżul ma jirnexxilux minħabba raġunijiet proċedurali jew ġuridiċi li jagħmel sejbiet dwar il-klejm li qed tfittex rimedju ta’ dak l-obbligu.
   3.   Għall-iskopijiet tal-paragrafu 2,

               —

               proċedimenti ta’ soluzzjoni tat-tilwim li jaqgħu taħt il-kappa tal-Ftehim tad-WTO huma meqjusa li ngħataw bidu fuq talba tal-Parti għat-twaqqif ta’ bord skont l-Artikolu 6 tal-Fehma tar-Regoli u l-Proċeduri li Jamministraw is-Soluzzjoni tat-Tilwim tad-WTO (DSU) u huma meqjusa li ntemmu meta l-Korp ta’ Soluzzjoni tat-Tilwim jadotta r-rapport tal-Bord, u r-rapport tal-Entità tal-Appell skont il-każ, skont l-Artikoli 16 u 17(14) tad-DSU;

               —

               il-proċedimenti ta’ soluzzjoni tat-tilwim li jaqgħu taħt dan il-Protokoll jitqiesu li ngħataw bidu permezz ta’ talba tal-Parti għat-twaqqif ta’ bord tal-arbitraġġ skont l-Artikolu 5(1) u jitqiesu li ntemmu meta l-bord tal-arbitraġġ jinnotifika d-deċiżjoni tiegħu lill-Partijiet u lis-sottokumitat “l-industrija, il-kummerċ, is-servizzi, u l-promozzjoni tal-investiment” skont l-Artikolu 8.

         4.   F’dan il-Protokoll xejn ma jżomm Parti milli timplimenta s-sospenzjoni ta’ obbligi awtorizzati mill-Entità tad-WTO għas-Soluzzjoni tat-Tilwim. Il-Ftehim tad-WTO m’għandux jiġi invokat sabiex iżomm lil xi Parti milli tissospendi l-obbligi skont dan il-Protokoll.
   Artikolu 21
   Il-limiti taż-żmien
   1.   Il-limiti kollha ta’ żmien stabbiliti f’dan il-Protokoll, inklużi l-limiti biex il-bordijiet tal- arbitraġġ jinnotifikaw id-deċiżjonijiet tagħhom, għandhom jingħaddu f’jiem kalendarji mill-jum li jsegwi l-att jew il-fatt li jkunu qed jirreferu għalih, sakemm ma jkunx ġie speċifikat mod ieħor.
   2.   Kwalunkwe limitu taż-żmien imsemmi f’dan il-Protokoll jista’ jiġi modifikat bi ftehim reċiproku tal-Partijiet. Il-Partijiet jimpenjaw irwieħhom li jagħtu konsiderazzjoni favorevoli lit-talbiet għall-estenzjonijiet ta’ kull limitu ta’ żmien li jsiru minħabba diffikultajiet li kwalunkwe Parti taf tħabbat wiċċha magħhom biex tikkonforma mal-proċeduri ta’ dan il-Protokoll. Fuq talba ta’ xi waħda mill-Partijiet, il-bord tal-arbitraġġ jista’ jimmodifika l-limiti ta’ żmien applikabbli fil-proċedimenti, filwaqt li jqis il-livell differenti ta’ żvilupp tal-Partijiet.
   Artikolu 22
   Reviżjoni u modifika tal-Protokoll
   1.   Wara li jidħlu fis-seħħ dan il-Protokoll u l-Annessi tiegħu, il-Kunsill ta’ Assoċjazzjoni jista’, f’kull żmien, jirrevedi l-implimentazzjoni tagħhom, bil-ħsieb li jiddeċiedi dwar il-kontinwazzjoni, il-modifika jew it-tmiem tagħhom.
   2.   F’din ir-reviżjoni, il-Kunsill ta’ Assoċjazzjoni jista’ jqis il-possibbiltà li joħloq Entità tal-Appell komuni għal għadd ta’ Ftehimiet Ewro-Mediterranji.
   3.   Il-Kunsill ta’ Assoċjazzjoni jista’ jiddeċiedi li jimmodifika dan il-Protokoll u l-Annessi tiegħu.
   Artikolu 23
   Dħul fis-seħħ
   Dan il-protokoll għandu jiġi approvat mill-Partijiet skont il-proċeduri rispettivi tagħhom. Dan il-protokoll għandu jidħol fis-seħħ fl-ewwel jum tat-tieni xahar wara d-data meta l-Partijiet ikunu nnotifikaw lil xulxin li l-proċeduri msemmija f’dan l-Artikolu jkunu tlestew.

      Magħmul fi Brussell, f’żewġ kopji, fil-ħdax-il jum ta’ Frar tas-sena elfejn u ħdax, fil-lingwa Bulgara, Ċeka, Daniża, Olandiża, Ingliża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola, Żvediża u Għarbija, kull wieħed minn dawn it-testi huwa awtentiku daqs l-oħra.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Хашемитско кралство Йордания
         Por el Reino Hachemí de Jordania
         Za Jordánské hášimovské království
         For Det Hashemitiske Kongerige Jordan
         Für das Haschemitische Königreich Jordanien
         Jordaania Hašimiidi Kuningriigi nimel
         Για το Χασεμιτικό Βασίλειο της Ιορδανίας
         For the Hashemite Kingdom of Jordan
         Pour le Royaume hachémite de Jordanie
         Per il Regno hashemita di Giordania
         Jordānijas Hāšimītu Karalistes vārdā –
         Jordanijos Hašimitų Karalystės vardu
         A Jordán Hásimita Királyság részéről
         Għar-Renju Ħaxemita tal-Ġordan
         Voor het Hasjemitisch Koninkrijk Jordanië
         W imieniu Jordańskiego Królestwa Haszymidzkiego
         Pelo Reino Hachemita da Jordânia
         Pentru Regatul Hașemit al Iordaniei
         Za Jordánske hášimovské kráľovstvo
         Za Hašemitsko kraljevino Jordanijo
         Jordanian hašemiittisen kuningaskunnan puolesta
         För Hashemitiska konungariket Jordanien

      (1)  Id-dispożizzjonijiet ta’ dan il-Protokoll huma bla ħsara għall-Artikolu 34 tal-Protokoll dwar id-definizzjoni tal-kunċett ta’ “prodotti ta’ oriġini” u l-metodi ta’ kooperazzjoni amministrattiva.
   ANNESSI

                  ANNESS I:

               REGOLI TA' PROĊEDURA GĦALL-ARBITRAĠĠ

                  ANNESS II:

               KODIĊI TAL-KONDOTTA GĦALL-MEMBRI TAL-BORDIJIET TAL-ARBITRAĠĠ U L-MEDJATURI


title: Deċiżjoni tal-Kunsill (UE) 2015/1098 tad-19 ta' Ġunju 2015 li tistabbilixxi li ma ttieħdet ebda azzjoni effettiva mir-Renju Unit b'reazzjoni għar-Rakkomandazzjoni tal-Kunsill tat-2 ta' Diċembru 2009

text:
               8.7.2015

               MT

               Il-Ġurnal Uffiċjali tal-Unjoni Ewropea

               L 180/1

         DEĊIŻJONI TAL-KUNSILL (UE) 2015/1098
   tad-19 ta' Ġunju 2015
   li tistabbilixxi li ma ttieħdet ebda azzjoni effettiva mir-Renju Unit b'reazzjoni għar-Rakkomandazzjoni tal-Kunsill tat-2 ta' Diċembru 2009
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(8) tiegħu,
   Wara li kkunsidra r-rakkomandazzjoni mill-Kummissjoni Ewropea,
   Billi:

               (1)

               Skont l-Artikolu 126 tat-Trattat dwar il-Funzjonament tal-Unjoni Ewropea (TFUE), l-Istati Membri għandhom jevitaw li jkollhom defiċits eċċessivi tal-amministrazzjoni pubblika.

               (2)

               Skont il-paragrafu 4 tal-Protokoll (Nru 15) dwar ċerti dispożizzjonijiet li jirrigwardaw ir-Renju Unit tal-Gran Brittanja u l-Irlanda ta' Fuq anness mat-Trattat dwar l-Unjoni Ewropea u mat-TFUE, l-obbligu fl-Artikolu 126(1) tat-TFUE sabiex jiġu evitati defiċits eċċessivi tal-amministrazzjoni pubblika ma japplikax għar-Renju Unit sakemm dan ma jadottax l-euro. Il-Paragrafu 5 ta' dak il-Protokoll jistipula li r-Renju Unit għandu jipprova jevita defiċit eċċessiv tal-amministrazzjoni pubblika.

               (3)

               Il-Patt ta' Stabbiltà u Tkabbir huwa bbażat fuq l-objettiv ta' finanzi sodi tal-gvern bħala mezz biex jissaħħu l-kundizzjonijiet għall-istabbiltà tal-prezzijiet u għal tkabbir sostenibbli b'saħħtu li jwassal għall-ħolqien tal-impiegi. Il-Patt ta' Stabbiltà u Tkabbir jinkludi r-Regolament tal-Kunsill (KE) Nru 1467/97 (1), li kien adottat sabiex jgħin il-korrezzjoni fil-pront tad-defiċits eċċessivi tal-amministrazzjoni pubblika.

               (4)

               Fit-8 ta' Lulju 2008, il-Kunsill iddeċieda, skont l-Artikolu 104(6) tat-Trattat li jistabbilixxi l-Komunità Ewropea (TKE), li kien jeżisti defiċit eċċessiv fir-Renju Unit (2) u ħareġ Rakkomandazzjoni lill-pajjiż sabiex jagħmel ħiltu biex jikkoreġi d-defiċit eċċessiv sa mhux aktar tard mis-sena finanzjarja 2009–10, skont l-Artikolu 104(7) tat-TKE u l-Artikolu 3 tar-Regolament (KE) Nru 1467/97. Il-Kunsill iffissa t-8 ta' Jannar 2009 bħala d-data sa meta għandha tittieħed azzjoni effettiva (3).

               (5)

               Skont l-Artikolu 104(8) tat-TKE, il-Kunsill iddeċieda, fis-27 ta' April 2009, li r-Renju Unit ma kienx ħa azzjoni effettiva b'reazzjoni għar-Rakkomandazzjoni tal-Kunsill tat-8 ta' Lulju 2008 (4).

               (6)

            Filwaqt li rrikonoxxa li l-pożizzjoni baġitarja tar-Renju Unit fl-2009–10 rriżultat mill-implimentazzjoni ta' miżuri li kienu jammontaw għal madwar 1
                   % tal-PDG, li kienu reazzjoni xierqa għall-Pjan Ewropew ta' Rkupru Ekonomiku, u l-operat liberu ta' stabbilizzaturi awtomatiċi, fit-2 ta' Diċembru 2009, il-Kunsill ħareġ Rakkomandazzjoni riveduta taħt l-Artikolu 126(7) tat-TFUE, fejn irrakkomanda li r-Renju Unit itemm is-sitwazzjoni tad-defiċit eċċessiv sal-2014–15. Speċifikament, sabiex id-defiċit tal-amministrazzjoni pubblika jitnaqqas għal taħt it-3 % tal-PDG b'mod kredibbli u sostenibbli, ġie rrakkomandat lir-Renju Unit li: (a) jimplimenta l-miżuri fiskali fl-2009–10 kif ippjanat fil-Baġit tal-2009, filwaqt li jevita miżuri ulterjuri li jikkontribwixxu għad-deterjorament tal-finanzi pubbliċi, u jagħti bidu għal konsolidazzjoni fl-2010–11 biex iġib id-defiċit taħt il-valur ta' referenza sal-2014–15; (b) jiżgura sforz fiskali annwali medju ta' 1
                   % tal-PDG bejn l-2010–11 u l-2014–15, li għandu jikkontribwixxi wkoll biex il-proporzjon tad-dejn gross tal-amministrazzjoni pubblikajerġa' jibda jitnaqqas b'mod li jqarreb il-valur ta' referenza b'ritmu sodisfaċenti billi jġib lura livell adegwat tal-bilanċ pożittiv primarju; (c) jispeċifika aktar il-miżuri addizzjonali li huma neċessarji biex tinkiseb il-korrezzjoni tad-defiċit eċċessiv sal-2014–15, jekk il-kundizzjonijiet ċikliċi jippermettu, u jaċċellera t-tnaqqis tad-defiċit, jekk il-kundizzjonijiet ekonomiċi jew baġitarji jirriżultaw aħjar milli mistenni attwalment. Fir-Rakkomandazzjoni tiegħu tat-2 ta' Diċembru 2009, il-Kunsill stabbilixxa data ta' skadenza tat-2 ta' Ġunju 2010 biex tittieħed azzjoni effettiva f'konformità mal-Artikolu 3(4) tar-Regolament (KE) Nru 1467/97.

               (7)

               Fis-6 ta' Lulju 2010, il-Kummissjoni kkonkludiet li fuq il-bażi tat-previżjoni tal-Kummissjoni tar-rebbiegħa tal-2010, ir-Renju Unit kien ħa azzjoni effettiva f'konformità mar-Rakkomandazzjoni tal-Kunsill tat-2 ta' Diċembru 2009 u kkunsidrat li l-ebda pass addizzjonali fil-proċedura ta' defiċit eċċessiv ma kien għalhekk neċessarju f'dak il-mument.

               (8)

               Valutazzjoni ġdida tal-azzjoni meħuda mir-Renju Unit biex jikkoreġi d-defiċit eċċessiv sal-2014–15 b'reazzjoni għar-rakkomandazzjoni tal-Kunsill skont l-Artikolu 126(7) tat-TFUE tat-2 ta' Diċembru 2009 twassal għall-konklużjonijiet li ġejjin:

                           —

                           Ir-Renju Unit esperjenza tnaqqis kbir fit-tkabbir tal-PDG reali bħala riżultat tal-kriżi ekonomika u finanzjarja globali fl-2008–09 li affettwat ukoll il-finanzi pubbliċi. Id-defiċit tal-amministrazzjoni pubblika żdied f'daqqa għal 10,9 % tal-PDG fl-2009–10. Dan seħħ prinċipalment minħabba tnaqqis fid-dħul u nefqa ogħla tas-sigurtà soċjali minħabba t-tnaqqis fl-attività ekonomika, u miżuri ta' stimolu li ġew imħabbra mill-gvern għall-2009–10. Ir-Renju Unit implimenta pjan ta' konsolidazzjoni li ffoka l-aktar fuq tnaqqis fl-infiq u poġġa d-defiċit fuq perkors ta' tnaqqis.

                           —

                           Fl-2010–11, id-defiċit tal-amministrazzjoni pubblika kien 9,1 % tal-PDG. Il-miżuri implimentati mir-Renju Unit dik is-sena joriġinaw mir-rapport prebaġitarju tal-2009 mħabbar f'Diċembru, il-baġit ta' Marzu u tieni baġit ta' emerġenza f'Ġunju wara l-elezzjoni ġenerali. Reviżjoni tal-Infiq ġiet ippubblikata wkoll f'Ottubru 2010. B'mod ġenerali, il-miżuri kienu ġeneralment ikkonċentrati fuq tmiem il-perjodu u ffukati fuq it-tnaqqis fl-infiq pjuttost milli fuq żidiet fit-taxxi. Matul il-perjodu 2014–15, il-baġits ta' Marzu, id-Dikjarazzjonijiet tal-Ħarifa u ċ-Ċiklu tal-Infiq ma biddlux il-pjanijiet ta' konsolidazzjoni oriġinali b'mod konsiderevoli. Il-programm, li ġie implimentat matul ħames snin, iffoka fuq tnaqqis konsiderevoli fl-infiq dipartimentali, flimkien mal-iffriżar tal-pagi u tnaqqis fl-infiq marbut mal-għajnuna soċjali. B'mod ġenerali, il-miżuri prinċipali tat-taxxa mħabbra kienu jikkonsistu f'żieda fir-rata standard tal-VAT, fl-introduzzjoni tal-imposta bankarja u żidiet għaliha, f'kontribuzzjonijiet tal-assigurazzjoni soċjali ogħla, fi tnaqqis fir-rata tat-taxxa fuq il-kumpaniji, f'żidiet fl-allowance fit-taxxa fuq id-dħul personali, fi tnaqqis fir-rati tad-dazju u f'miżuri konta l-evitar tat-taxxa. Mill-2012–13, iċ-ċifri tad-defiċit jibbenefikaw ukoll mit-trasferimenti tad-dividendi mill-Bank of England, permezz tal-Faċilità tax-Xiri tal-Assi. B'riżultat tal-implimentazzjoni tal-pjanijiet ta' konsolidazzjoni, id-defiċit nominali niżel kull sena għal 7,7 % tal-PDG fl-2011–12, għal 7,6 % tal-PDG fl-2012–13, għal 5,9 % tal-PDG fl-2013–14 u għal 5,2 % tal-PDG fl-2014–15. Id-defiċit strutturali kien ta' 7,0 % tal-PDG fl-2010–11, 5,9 % tal-PDG fl-2011–12 u l-2012–13, 4,6 % tal-PDG fl-2013–14 u 4,7 % tal-PDG fl-2014–15.

                           —

                           L-isforz strutturali medju ammonta għal 0,7 % tal-PDG bejn l-2010–11 u l-2014–15. Meta aġġustat għall-impatt tar-reviżjonijiet tat-tkabbir tal-produzzjoni potenzjali bejn il-previżjoni kurrenti u dik li fuqha hija msejsa r-Rakkomandazzjoni tal-Kunsill tat-2 ta' Diċembru 2009 kif ukoll l-impatt tal-iżviluppi fl-introjtu meta mqabbla mal-elastiċitajiet standard għat-tkabbir tal-PDG, l-isforz strutturali annwali medju aġġustat matul il-perjodu huwa stmat li hu ta' 1,1 % tal-PDG, taħt l-isforz fiskali annwali medju rrakkomandat mill-Kunsill ta' 1 %.

                           —

                           Id-daqs kumulattiv stmat tal-miżuri ta' konsolidazzjoni diskrezzjonarji ppreżentati bejn ir-Rapport prebaġitarju tal-2009 u u d-Dikjarazzjoni tal-Ħarifa 2014 jammonta għal madwar 3,5 % tal-PDG bejn l-2010–11 u l-2014–15.

                           —

                           Id-dejn gross tal-amministrazzjoni pubblika kompla jiżdied matul il-perjodu tal-EDP u laħaq it-88,4 % tal-PDG fl-2014–15. Dan id-deterjorament tal-proporzjon ta' dejn kien prinċipalment xprunat mid-defiċit nominali, iżda wkoll minn interventi fis-settur finanzjarju.

               (9)

            Dawn il-fauuri wasslu għall-konklużjoni li, minkejja l-programm ta' konsolidazzjoni fiskali stabbilit u li qed jiġi implimentat, ir-Renju Unit ma temmx id-defiċit eċċessiv tiegħu sal-2014–15. Barra minn hekk, ir-Renju Unit ma żammx mal-isforz fiskali medju ta' 1
                   % li kien irrakkomandat mill-Kunsill fit-2 ta' Diċembru 2009. B'mod ġenerali, ir-reazzjoni tar-Renju Unit għar-Rakkomandazzjoni tal-Kunsill taħt l-Artikolu 126(7) tat-TFUE tat-2 ta' Diċembru 2009 ma kenitx suffiċjenti,
         ADOTTA DIN ID-DEĊIŻJONI:
   Artikolu 1
   Ir-Renju Unit ma ħax azzjoni effettiva b'reazzjoni għar-Rakkomandazzjoni tal-Kunsill tat-2 ta' Diċembru 2009.
   Artikolu 2
   Din id-Deċiżjoni hija indirizzata lir-Renju Unit tal-Gran Brittanja u l-Irlanda ta' Fuq.

      Magħmul fil-Lussemburgu, id-19 ta' Ġunju 2015.

            Għall-Kunsill

            Il-President

         J. REIRS

      (1)  Ir-Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u li tiġi ċċarata l-implimentazzjoni tal-proċedura ta' defiċit eċċessiv (ĠU L 209, 2.8.1997, p. 6).

      (2)  Id-Deċiżjoni tal-Kunsill 2008/713/KE tat-8 ta' Lulju 2008 dwar l-eżistenza ta' żbilanċ eċċessiv fir-Renju Unit (ĠU L 238, 5.9.2008, p. 5).

      (3)  Id-dokumenti kollha relatati mal-proċedura tad-defiċit eċċessiv tar-Renju Unit jinsabu hawn: http://ec.europa.eu/economy_finance/economic_governance/sgp/deficit/countries/uk_en.htm

      (4)  Id-Deċiżjoni tal-Kunsill 2009/409/KE tas-27 ta' April 2009 li tistabbilixxi, konformement mal-Artikolu 104(8) tat-Trattat, jekk itteħditx azzjoni effettiva mir-Renju Unit b'reazzjoni għar-Rakkomandazzjoni tal-Kunsill tat-8 ta' Lulju 2008 taħt l-Artikolu 104(7) (ĠU L 132, 29.5.2009, p. 11).